KANYE - Lekgotla la dikereke la borwa le tsibogetse dipego tsa bosheng tsa bogodu jwa matlapa kwa mabitleng, mme ba kaya fa go tshwanetse ga dirwa diphetogo ka tsamaiso ya mabitla seemo se ise se etesegele.
Bosheng Btv e ne ya supa pego e mo go yone go utswilweng matlapa mo mabitleng kwa Mmadinare mo kgaolong ya Bobirwa.
Mo puisanyong le lekgotla leo mabapi le seemo se, modulasetilo Moruti Kemmapatse Tlhojane o boletse fa go tsile seemo sa gore mabitla a rolelwe dikhansele e a laole. Moruti a re fa mabitla a le mo dikhanseleng, di tlaa a agelela le go a kata mme e re fa go na le ba ba swetsweng kana ba ba batlang go tlhola mabitla a ba ga bone, ba bo ba ka tsaya tetla mo go ba khansele.
A re gompieno mabitla a latlheletswe mo metseng ka go farologana, a re go baka gore batho ba felele ba dira ditiro tsa bobaba mo go one ka go bo go se na ope yo o reng sepe ka one.
O ne a fa sekai ka mabitla a Mpuutsane le a Mmalekwa kwa Kanye, a re sekgwa se se mo go one ga se jese di welang.
Moruti o kgadile a sa kgwe mathe batho ba ba rekang matlapa mo magotswanyaneng a re ba rotloetsa borukutlhi. Mo go tse dingwe, Moruti Tlhojane o ne a supa matshwenyego ka mekubukubu e e agang e tsoga magareng ga dikereke le batsadi ba moswi ka nako tsa dintsho.
A re o etse tlhoko seemo se se golelang pele se sa gore baswelwa ba gogagogane le kereke ya moswi ka gore phitlho e tsamaisiwe jang.
Go ya ka moruti, gantsi ,batsadi ba moswi ba dumela gore ba tshwanetse ba fitlhe ngwana wa bone ka fa ngwaong ya bone, fa mo letlhakoreng le lengwe bakaulengwe ba moswi bone ba dumela gore ba tshwanetse ba fitlhe monkabone ka fa tumelong ya kereke ya bone.
Moruti Tlhojane o kopile batho gore ba nne ba dira thulaganyo ya go itsese ba malwapa a bone tsamaiso ya dikereke tsa bone ba santse ba le mo botshelong. BOPA
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn